Populaţia României a continuat scăderea din cauze demografice, dar declinul a încetinit semnificativ în noiembrie 2019, când s-au pierdut 5.525 de locuitori, faţă de 8.977 în aceeaşi lună a anului 2018, în condiţiile în care natalitatea a crescut, iar mortalitatea a scăzut, arată datele publicate, marţi, de Institutul Naţional de Statistică (INS).

În noiembrie 2019, s-a înregistrat naşterea a 15.171 copii, cu 3.059 mai puţini copii decât în luna octombrie 2019 şi cu 2.234 mai mulţi faţă de aceeaşi lună din 2018.

Totodată, în noiembrie 2019, s-au înregistrat 20.696 decese, cu 314 decese mai puţine decât în luna octombrie 2019 şi cu 1.218 mai puţine faţă de aceeaşi lună din 2018.

Numărul deceselor copiilor cu vârstă sub 1 an, înregistrate în luna noiembrie 2019 a fost de 72 copii, în scădere cu 25 faţă de luna octombrie 2019 şi în scădere cu 26 faţă de noiembrie 2018.

În noiembrie 2019, numărul căsătoriilor a fost cu 883 mai mic decât cel înregistrat în aceeaşi lună din anul precedent. Prin hotărâri judecătoreşti definitive, s-au pronunţat cu 335 divorţuri mai puţine în luna noiembrie 2019, decât în luna noiembrie 2018.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.